## Odluka o izmjenama Odluke o namjeri sudjelovanja u osnivanju fondova za gospodarsku suradnju

### NN 25/2012 (28.2.2012.), Odluka o izmjenama Odluke o namjeri sudjelovanja u osnivanju fondova za gospodarsku suradnju

VLADA REPUBLIKE HRVATSKE

643

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 23. veljače 2012. godine donijela

ODLUKU

O IZMJENAMA ODLUKE O NAMJERI SUDJELOVANJA U OSNIVANJU FONDOVA ZA GOSPODARSKU SURADNJU

I.

U Odluci o namjeri sudjelovanja u osnivanju Fondova za gospodarsku suradnju (»Narodne novine«, broj 8/2010), naziv Odluke mijenja se i glasi: »Odluka o sudjelovanju u fondovima za gospodarsku suradnju«.

II.

Točka II. mijenja se i glasi:

»II.

Fondovi za gospodarsku suradnju, u smislu ove Odluke, su investicijski fondovi koji se osnivaju i posluju, u skladu sa Zakonom o investicijskim fondovima, kao otvoreni investicijski fondovi rizičnog kapitala s privatnom ponudom, te u skladu s uvjetima iz ove Odluke i Pravilnikom o uvjetima i postupku sudjelovanja Vlade Republike Hrvatske u osnivanju Fondova za gospodarsku suradnju.«.

III.

Točka III. mijenja se i glasi:

»III.

Vlada Republike Hrvatske, putem kvalificiranog ulagatelja u fondove za gospodarsku suradnju, sudjeluje u veličini svakog fonda za gospodarsku suradnju, u iznosu kojim udjel Vlade Republike Hrvatske ne može biti niži od 25% plus jedan udjel niti viši od 50% udjela, bez ograničenja na visinu ulaganja svih ostalih kvalificiranih ulagatelja.«.

IV.

Ministar nadležan za poduzetništvo može, sukladno Zakonu o investicijskim fondovima i propisanim aktima fondova za gospodarsku suradnju, ponuditi na prodaju udjele Vlade Republike Hrvatske kvalificiranim ulagateljima odabranim na temelju javnog poziva ne manje od uplaćene vrijednosti, a sukladno vrijednostima koje odgovaraju sudjelovanju Vlade Republike Hrvatske iz točke III. ove Odluke.

V.

Ovlašćuje se ministar nadležan za poduzetništvo da kvalificiranom ulagatelju koji ulaže u svoje ime, a za račun Republike Hrvatske, izda nalog da na sjednicama Povjereničkih odbora svakog pojedinog fonda predloži izmjene Statuta i Prospekta fonda kojima se uređuje:

a) visina i način obračuna godišnje naknade za upravljanje, na način da društvo za upravljanje naplaćuje godišnju naknadu za upravljanje u prvoj godini postojanja fonda u visini od 2% veličine fonda, a u drugoj, trećoj, četvrtoj i petoj godini postojanja u visini od 1,375% veličine fonda,

b) uplata u fondove, na način da društvo poziva ulagatelje na uplatu udjela u fond isključivo na temelju odobrenih ulaganja fonda od strane Povjereničkog odbora te ostalih obveza i troškova rada fonda,

c) izvještavanje investitora o društvima u koja je izvršeno ulaganje kvartalno, polugodišnje, godišnje i po potrebi,

d) sadržaj odluke o ulaganju, na način da se u odlukama o ulaganju navede popis članova nadzornog odbora koje će društvo za upravljanje imenovati u društva u koja se ulaže s priloženim životopisima, ako je u društvu u koje fond ulaže predviđen nadzorni odbor i ako fond ima pravo na člana nadzornog odbora,

e) otkaz upravljanja fondom, na način da fond može otkazati upravljanje društvu i prije isteka trajanja fonda i to odlukom ulagatelja, većinom od 50% i jedan glas,

f) otkaz upravljanja fondom, na način da će u slučaju ako društvo za upravljanje u roku od jedne i pol godine od početka rada nije u redovnom postupku ishodilo pozitivno mišljenje na odluku o ulaganju, ministar nadležan za poduzetništvo izdati nalog kvalificiranom ulagatelju da na sjednici Povjereničkog odbora predloži otkazivanje upravljanja društvu za upravljanje, te

g) upravljanje fondom, na način da je društvo za upravljanje dužno za svaku izmjenu Uprave društva prethodno ishoditi suglasnost ulagatelja.

VI.

Ovlašćuje se ministar nadležan za poduzetništvo da, u roku 30 dana od dana stupanja na snagu ove Odluke, uskladi Pravilnik o uvjetima i postupku sudjelovanja Vlade Republike Hrvatske u osnivanju Fondova za gospodarsku suradnju (»Narodne novine«, broj 21/2010) s odredbama ove Odluke.

VII.

Ova Odluka stupa na snagu danom objave u »Narodnim novinama«.

Klasa: 402-09/10-02/01
Urbroj: 5030120-12-1
Zagreb, 23. veljače 2012.

Predsjednik
Zoran Milanović, v. r.

Odluka, NN 25/2012-643